Błohašecy

Błohašecy (prjedy tež Błowašecy; ) su sydlišćo w Hornjej Łužicy, kotrež je wot lěta 2007 měšćanski dźěl wulkeho wokrjesneho města Budyšina. Ma přestrjeń něhdźe 1,53 km² a měješe w lěće 2012 135 wobydlerjow.

 Geografija 
mini|left|Karta Błohašec spočatk 20. lětstotka
Wjeska leži zapadnje Budyskeho centruma w hornjołužiskich honach a mjezuje na sewjeru ze zwjazkowej awtodróhu 4. Južnje wot Błohašec wjedźe statna dróha S 111 (Budyšin–Biskopicy) a přez wjes S 100 do Kamjenca. Mjez wjesku a awtodróhu nadeńdźe so přemysłowa přestrjeń Słona Boršć.

Susodne wsy su Horni Wunjow na sewjeru, Słona Boršć na sewjerowuchodźe, Tři Hwězdy na juhowuchodźe, Nowe Błohašecy na juhu, Debrikecy a Janecy na zapadźe kaž tež Bolborcy na sewjerozapadźe.

 Ležownostne mjena 
Michał Rostok naliči 1887 slědowace serbske ležownostne mjena: Truhi, Kruwjace keŕki, Brězynka, Pola studnički, Radworny, Kurec hory, Wólšina, Huste keŕki, Kosmač, Łuka při fórbarku.Michał Rostok: Ležownostne mjena. W: ČMS 40 (1887), str. 3–50, tu str. 13 (digitalizat).

 Stawizny 
Stara wjes je typiski kulowc a naspomni so prěni raz w lěće 1296 jako knježe sydło wěsteho Heinemannus de Bloschwicz. W lěće 1580 podstejachu Błohašecy Wjazońčanskemu ryćerkubłu a 1777 běchu dźělene mjez Bolborčanskim a Debrikečanskim kubłom. Cyrkwinsce słušachu ewangelscy Błohaščenjo ze starodawna do Hodźijskeje wosady.

W lěće 1791 jewi so alternatiwne wjesne mjeno Haberdörfel, kotrež so pak njepřesadźi.

Błohašecy słušachu hač do lěta 1969 do Bolborčanskeje gmejny a běchu potom dźěl gmejny Słona Boršć-Bolborcy, kotraž bu w lěće 1994 zagmejnowana do Małeho Wjelkowa. 1999 přińdźe hromadźe z Małym Wjelkowom do Budyšina.

 Wobydlerstwo 
Po Mukowej statistice z lětow 1884/85 rěčachu tehdy 93 wot cyłkownje 98 Błohaščanow serbsce.

Hlej tež: Kulturne pomniki w Błohašecach

mini|center|upright=1.7|Powětrowy wobraz stareje wsy z nowšim sydlišćom w pozadku

 Žórła 

 Wotkaz 


Kategorija:Měšćanski dźěl Budyšina
Kategorija:Sydlišćo w Hornjej Łužicy
Kategorija:Sydlišćo w Budyskim wokrjesu
Kategorija:Sydlišćo w serbskim sydlenskim rumje
Kategorija:Prěnje naspomnjenje 1296